SKRIFTLIG FORESPØRGSEL P-1583/00

af Jonathan Evans (PPE-DE) til Kommissionen

(12. maj 2000)

Om: HPR Refrigerants Ltd. snarlig vedtagelse af en ny forordning til erstatning at forordning 3093/94 om stoffer, der nedbryder ozonlaget HCFC-importkvoter

Rådet og Europa-Parlamentet skal snart vedtage en ny forordning til erstatning af forordning 3093/94(1) om stoffer, der nedbryder ozonlaget. Den nye forordning indfører en ændring af en måde, hvorpå der tildeles HCFC-importkvoter. Fra 1. januar 2001 vil den samlede importkvota, der er til rådighed, blive fordelt mellem enkeltimportører i forhold til deres markedsandele i 1996 (Artikel 4, stk. 3, litra i)h)). Som følge heraf vil virksomheder, som indledte import af HCFC efter 1996, med virkning fra udgangen af i år arbitrært blive berøvet deres kvota. Dette kunne medføre tab af job i hele EU. Dette er en unødvendig indgriben i HCFC-markedet og en mulig overtrædelse af EU-lovgivningen. At 1996 gøres til referenceår, indebærer en unødvendig risiko for tab af job og kunne resultere i krav om skadeserstatning fra Den Europæiske Union. Referenceåret bør være det allersidste år, hvor der er markedsstatistik til rådighed. Hvis 1999 anvendes som referenceår i stedet for 1996, vil der ikke ske nogen forringelse af den miljøbeskyttelse, som forordningen giver.

Undertegnede har fået oplyst, at 32 virksomheder i næsten alle Den Europæiske Unions medlemsstater i 1999 fik tildelt importkvoter af Kommissionen. Kun fem af disse virksomheder importerede HCFC i 1996. HRP Refrigerants Ltd. (HRPR), en mellemstor virksomhed beliggende i det sydlige Wales, distribuerede EU-fremstillet HCFC i 1996, men importerede ingen HCFC dette år. HRPR fik tildelt en importkvota af Kommissionen i 1998, 1999 og 2000. I henhold til den nye forordning er HRPR en af ca. 27 virksomheder, som vil få frataget deres HCFC-importkvota fra udgangen af 2000.

Hvad gør Kommissionen for hurtigst muligt at løse dette problem og sikre, at Den Europæiske Unions lovgivning giver Kommissionen mulighed for at yde HCFC-kvoter i fremtiden uden at gøre indgreb i rettighederne for virksomheder i EU?

(1) EFT L 333 af 22.12.1994, s. 1.

Svar afgivet på Kommissionens vegne af Margot Wallström

(9. juni 2000)

Det nye forslag til forordning om stoffer, der nedbryder ozonlaget(1), som skal erstatte den gældende rådsforordning(EF) nr. 3093/94 af 15. december 1994(2), tager sigte på at skærpe de nuværende foranstaltninger og indføre yderligere foranstaltninger til beskyttelse af ozonlaget. Kommissionen har altid været af den opfattelse, at lovgivningen om udfasning af produktionen og anvendelsen af de kontrollerede stoffer i overensstemmelse med Fællesskabets miljømålsætninger på dette område burde tage sigte på, at de negative økonomiske konsekvenser for industrien, herunder navnlig de små og mellemstore virksomheder, skulle afværges så vidt muligt.

Med hensyn til det konkrete spørgsmål om, hvordan HCFC-kvoter tildeles i henhold til den nye forordning, ønskede Kommissionen i sit forslag til den nye forordning at finde en mekanisme for kvotetildeling, som forstyrrede markedet mindst muligt. I forslaget blev 1996 foreslået som udgangspunkt for bestemmelse af HCFC-kvoten, da dette var det seneste år, for hvilket der forelå oplysninger om produktion og import.

Rådets, Parlamentets og Kommissionens opmærksomhed blev henledt på konsekvenserne af, at 1996 blev brugt som referenceår for tildelingen af HCFC-kvoter, navnlig for visse små virksomheder i Fællesskabet. Kommissionen var rede til at gå med til et senere referenceår end 1996 for tildeling af HCFC-kvoten, hvis Rådet og Parlamentet havde accepteret dette i den fælles tekst til forordningen, som var godkendt af forligsudvalget.

Kommissionen har reserveret sin holdning ved at foreslå en ændring til den nye forordning, såfremt referenceåret for HCFC-tildelingen forblev 1996 i den endelige udgave af forordningen om stoffer, der nedbryder ozonlaget. Der synes generelt at være grund til at foreslå et nyt referenceår for HCFC-tildeling gennem et forslag til ændring af den nye forordning om stoffer, der nedbryder ozonlaget.

(1) EFT C 83 af 25.3.1999.

(2) EFT L 333 af 22.12.1994.